Pe 13 noiembrie 2017, PNL a solicitat Avocatului Poporului să atace la Curtea Constituţională a României (CCR) Ordonanţa de Urgenţă (OUG) privind modificarea Codului Fiscal, act normativ care prevede, printre altele, trecerea tuturor contribuţiilor sociale la angajat. Tot atunci, şi Blocul Naţional Sindical a anunţat că va iniţia demersuri similare.

Victor CIORBEA (foto, 63 de ani), individ care printr-un nefericit concurs de împrejurări (politice) a ajuns să ocupe această funcţia, a declarat atunci că “va examina cu toată atenţia” solicitarea, dar a găsit o “chichiţă” prin care să amâne sesizarea CCR. Conform AGERPRES, a declarat următoarele:

OUG a fost publicată în Monitorul Oficial şi a fost depusă la cele două Camere. În acelaşi timp, se prevede expres că ea va intra în vigoare la 1 ianuarie anul viitor. Există o practică recentă a CCR în care se subliniază următorul aspect: Avocatul Poporului poate ataca o OUG cum este aceasta, adică publicată în Monitorul Oficial, dar neintrată în vigoare, dar – la data când este examinată excepţia de neconstituţionalitate de către CCR – OUG trebuie să fie în vigoare. Dacă noi am face foarte rapid, pe repede înainte, am formula această excepţie şi să luăm ca ipoteză că CCR, la rândul ei, s-ar grăbi să o soluţioneze înainte de 1 ianuarie ar constata că este inadmisibil

Peste 5 zile, OUG va intra în vigoare, iar Victor CIORBEA se face că a uitat de eventuala sesizare a Curţii Constituţionale. Desigur, nu va depune această sesizare pentru că riscă să doarmă în stradă, el fiind, alături de soţie, pe lista datornicilor la bugetele de stat (doar la două bugete, e adevărat!).

După cum am precizat în articolul publicat luna trecută, restanţele Avocatului Poporului au crescut într-un an şi jumătate cu aproape 15%, până la 232.034 lei, iar ale doamnei cu 21,86%, până la 416.573 lei. Per total, datornicii CIORBEA au de achitat la cele două bugete suma de 648.337 lei, în creştere cu 13,25% faţă de cea înregistrată la 31 martie 2016 (572.479 lei).

La veniturile actuale şi la creditele în derulare (conform declaraţiei de avere), cei doi nu au cum să-şi achite datoriile la stat (care se înmulţesc din cauza dobânzilor şi penalităţilor), ceea ce înseamnă că Fiscul ar putea oricând să le scoată bunurile la vânzare… inclusiv căsoiul de 700 mp, din Bucureşti. În aceste condiţii, se aşteaptă PNL, BNS sau altcineva ca acest datornic să atace la Curtea Constituţională o Ordonanţă de Urgenţă care priveşte exact Fiscul?!

Asta nu înseamnă că PNL sau BNS trebuie să renunţe la demers. Trebuie să îl “completeze” cu un altul, către cine trebuie, prin care să solicite numirea altei persoane în această importantă funcţie, pentru că Victor CIORBEA va rămâne o slugă a Puterii (indiferent care ar fi) atât timp cât nu îşi poate achita datoriile către Statul Român. (sursa foto: republica.ro)

CITIŢI ŞI:

648.337 lei – datoriile la stat ale soţilor Lacrima şi Victor CIORBEA au crescut cu 13,25%… de când fac eforturi deosebite pentru achitarea lor!







